《送李辟疆》
宋代·杨杰

李辟疆，濡须别我游池阳。别后不得信，不觉青女三飞霜。

每见不俗仇雠杯觞，桎梏文章。忆君酒怪吟狂，往往登高岗。

但见大江水茫茫，九华峰青苍，使我增悲伤。明堂礼后一百二十日，忽骑蹇驴访我来池阳。

倒覆我巾箱，得我弊藁数十张。索我狂书八九行，告我明日游帝乡。

我知利民术，君心十年藏。青云一万里，此去高翱翔。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。